text: Efter tragisk folketingsvalg forsøger de unge sig nu
  26 januar 2017 kl. 08.49
  Efter mange år uden en ungdomsforening er Konservativ Ungdom igen en realitet i Haderslev.
  Onsdag aften genopstod Haderslev Konservativ Ungdom.
  Den nyvalgte bestyrelse fortæller, at den er klar til at trække i arbejdstøjet og sætte sit præg på den ungdomspolitiske scene i det sønderjyske.
  Anders Lihl Bennetsen, fmd., KU Haderslev: "Vi har i mange år arbejdet på at få en lokalforening her i kommunen, og nu er det endelig lykkedes."
  - Vi har i mange år arbejdet på at få en lokalforening her i kommunen, og nu er det endelig lykkedes. Jeg går til opgaven som nyvalgt formand med stor ydmyghed. Det er trods alt Poul Schlüters sko, der skal fyldes ud, fortæller den nyvalgte ungdomsformand 22-årige Anders Lihl Bennetsen til TV SYD. Han stiller også op til Haderslev byråd ved det kommende kommunalvalg.
  I følge Anders Lihl Bennetsen oplever både Det Konservative Folkeparti og ungdomsforeningen fremgang på landsplan. 
  - Den interesse vil vi gerne udnytte både i forbindelse med det kommende kommunalvalg, men også for at promovere partiet, fortæller den nyvalgte ungdomsformand.
  Ved Folketingsvalget i 2015 led Det Konservative Folkeparti stort nederlag - det værste valg i 100 år, har partiformand Søren Pape Poulsen udtalt. Partiet fik på landsplan kun 3,4 procent af stemmerne, hvilket gav seks pladser i Folketinget.
  I Syd- og Sønderjylland røg det eneste Konservative Folkepartimedlem, Mike Legarth, ud ved valget i 2015, og der er pt. ingen valgte MF for partiet her fra området.
  